تەم توومان

بۆ هاوڕێم، شەهید «ئازاد هەورامی

یاران بەڕشییەن جە زێد وە زامن

گرد تەفرەقە بین چون خەیاڵ من

مەولەوی

ئەو ڕۆژەی شاخ بێواز بێواز لە بەرهەیوانی تەمەوە
سەر و ملی خوێناویی خۆی بۆ لەقانی!
لارە لارە، بە دەم کزەبای چرپەوە
نەهێنیی شەوی پێشمەرگەی لا درکانی!
کێ ئەیزانی؟! وەختێ هاتی
چ زوو هاتی!
دوای تۆفان بوو، گەردەلوولی ترس و بیم و،
تەم توومان بوو.
هێشتا زریکەی زەمین و قیژەی درەخت
وەک زریکەی هەڵدێراوی دایکانی گوند،
دایکانی شار لە «سەر»دا ئەزرنگانەوە!
وەکوو منداڵ هێشتا کانیی
ئەوقی ترسی بنی خۆی بوو!
دەربەند، ئەشکەوت، مەزار، باخچە...
وەکوو گەورە، وەکوو ئێمە
گینگڵ، گینگڵ
لە گێژەنی دووکەڵێکی پێچخواردوودا ئەتلانەوە!
وەختێ هاتی پیرەداربەڕووی شان شکاو،
هەناو کلۆر چاوانی کزی خۆرەتاو، ڕێی حەپەساو
لەسەر ملە و قەدپاڵەوە سەرسام، سەرسام
بە باڵای تۆی بچکۆلەدا ئەیانڕوانی!
کێ ئەیزانی
وەختێ هاتی.
کە گەیشتی
تۆ کە جوانووی مێژوویەکی
تازە تازە یاڵ دەرکردووی
ئاگرەکەی باباگوڕگوڕ بووی، زۆر بچووک بووی
تۆ ئەو دەمە
گەر خۆت گرمۆڵە کردایە
لە بەرچنە گەورەکاندا جێت ئەبۆوە!
تۆ ئەو کاتە
لە «دوانزەتیر» هەر تۆزێ هەڵکشاوتر بووی.
زۆر بچووک بووی.
وەختێ هاتی، تۆ ئەتتوانی
گەر مۆتەکە ئابڵووقەت بات
لە سندووقێکی بۆراقدا، خۆت حەشاردەی، دابنیشی!
باریک، باریک
وەک سەمەلی گوڵەگەنم.
هێور، هێور
وەکوو کانی.
کە تۆ هاتی، دوای تۆفان بوو، تەم توومان بوو.
یەکەم زستان لەسەر بەفری نوا باریوی پێدەشت و
بن بنار و گەوەی کوێستان، تاک و تەرا
چەند شوێن پێیەک بە دوای یەکدا
جێ پێی دۆڵپای نەهەنگەکەی
دوای نەورۆزیان هەڵگرتبوو!
جێ پێکەی تۆیش گچکە، گچکە
لەسەر بەفری نوا باریو، بەرەو لووتکە
بڵاو، بڵاو لێرە و لەوێ، دەرکەوتبوو!
وەختێ هاتیت و گەیشتی
هەر یەکەم شەو
دەربەند «باسەڕە» پێی وتی:
- ئای چاوەکەم چ زوو هاتی
بەخێر هاتی!
\* \* \*
ڕێ بردیتی و تۆیش ڕێگەت برد.
مەنزڵ، مەنزڵ.
ئاو ئەوەندەی تۆی تینوو بوو.
نان ئەوەندەی تۆی برسی بوو.
لەدوای هەموو گەردەلوول و وەیشوومەیەک
وەکوو هیوا باڵات ئەکرد.
لەدوای هەموو کەڕەسیسە و بەفرانبارێ
ئازار بوویت و گەڵات ئەکرد.
لەدوای هەموو ئاژاوتن و غارکردنێ،
لەدوای هەموو چوڕچوڕەی ئارەقکردنێ
ڕامتر ئەبووی
یاڵت چڕتر
گەردنت ڕێک و بڵندتر
شانەی هەنگوینی بیریشت شیرینتر و
پڕتر، پڕتر
تا ڕێژنەی ئازار بەسەر
بەژنی تۆدا بباریایە
وەکوو شاخ و
وەک ڕانکوچۆغەکەی بەرت
ورەت کرژتر ئەبۆوە و ڕەگت جیڕتر.
\* \* \*
ڕێ بردیتی و تۆیش ڕێگەت برد
هەندێ جار ئەو ئەیگەیاندی و
هەندێ جاریش تۆ بەسەر دیواری بەردا
سەرت ئەخست!
ڕێ بردیتی و تۆیش ڕێگەت برد!
شەوی عاشقان درێژە
وەکوو پرچی درێژ و ڕەشی کوردستان
وەک هەناسەی بۆن نەوتاویی شەوی کەرکووک
وەک ڕیزە تابووتی شەهید
وەکوو پەتی سێدارەمان
شەوی عاشقان درێژە!
ڕێ بردیتی و تۆیش ڕێگەت برد، کێڵگە، کێڵگە
برین، برین، هەوراز، هەوراز
هەر ئەڕۆیشتی و
بە هەردوو دەست
عەشقی ئەم خاکەت تۆو ئەکرد!
لە وەیشوومەکەی «هەکار»دا
تۆ لەپێش «با»وە ئەڕۆیشتی
پێش تەمەنی خۆت ئەکەوتی
لە دەراڵی کێوەکاندا،
لە با پێچ و لەبەر گێڵەی گەورەکاندا
ڕۆژی چەند جارێ بە مردن خۆی ئەگەیشتی!
لە دەوەنی قاچ تەزیوی «هەکار»ەوە
بووی بە داری «چەرماوەند» و
تۆ ئاوەها پێگەیشتی!
بەرد تۆی ناسی، ئەو وەختەی کردت بە سەرین!
شەختە بە تەختەبەندی جێ و
خوژە، گژوگیا، بەری تاڵ،
بە بابۆڵەی خوانی بەفرین.
شەوی عاشقان درێژە! «سیامەند»بووی
پشووی «سیروان» لە سنگتا بوو
تریفەی چاوی غەمباری منداڵانی ئەم وڵاتە
لە چاوتا بوو
تۆ زریانی ئەم مێژووە لە دەنگتا بوو.
شەوی عاشقان درێژە، تۆی سیامەند
ڕۆژانە هەر، شەوانە هەر
ڕێگەی «خەج»ی
لە خاچ دراوی عەشقێکی کوردستانی
لە سەرتا بوو!
\* \* \*
ئەو گەردوگوڵی بەیانەیش،
کە «سەگرمە»ت لە خەو هەستان
تۆ دڵنیا و، بەڵام گزنگ دڕدۆنگ، دڕدۆنگ
دوورونزیک شوێنت کەوت و لەگەڵتا هات.
ئەو ڕۆژەی تۆ تیشک بوویت و
لە جاددەی قیر پەڕیتەوە و
لەگەڵ خۆتدا «کەرکووک»ت برد بۆ لای «ناوزەنگ».
ئەو ڕۆژە تۆ بووبووی بە ئەسپێکی سپی
کوڕژن و حیلەت ئەگەیشتە گوێی «هەورامان»
تۆ ئەو ڕۆژە لە دۆزەخی ترس و بیم و
لەناو نەخشەی ئەوقبووندا
چنگ لەسەر شان مەترسی و مەرگت ڕاو ئەنا و
بووبووی بە کوڕی نێو داستان.
\* \* \*
- ڕۆژ باش کاکە ئازاد، ڕۆژ باش!
چاوت لێمە؟! گوێت لە منە؟!
لە دڵۆپی ڕوون و گەرمی چاوانی غەریبیمەوە
لەو پەنجەرە تەڕانەوە، وەک تیشکی دوای تەمێکی چڕ
سەرنج ئەدەم.
من لێرەوە، لە سەرچاوەی گریانێکی
ئەرخەوانیی بێدەنگەوە
بناوانی شیعری مەنگم وەکوو «نالی» هەڵبەستووە!
چاوت لێمە؟! گوێت گرتووە؟!
کاڵە و پێتاوت ئەبەستم، عەشقی زیوینت زین ئەکەم
بەم تەمەدا دێمەوە لات، ڕێ دەرئەکەم
وەکوو جاران، لەوسایش لاوتر، ئەتبینمەوە.
ئەچینەوە دامێنی ڕیزە چیاکەی «چەرماوەند» و
لە سێبەری دارگوێزێکی کاکۆڵ پڕدا
وەک دوو ئاسک، دوو پەلەوەر
تینوو، تینوو، چاو پڕ تیشک بە یەکتری ئەگەینەوە.
- ئێوارەت باش کاکە ئازاد، ئێوارەت باش!
لە بەر چاوی ئاوێنەمدا وەک دوێنێ بێ،
وەک ئیستە بێ ئەوا ئێوارە وەختێکی
ژێر کەپرەکەی «کانی توو»ە
بۆنی خۆرنشینی سروشت،
بۆنی ئەوین، بۆنی هاوین
وەک بەرامەی میوەی باخی گەیشتووە.
ئەڵقەیەکین وەک گۆی بازن
دەوری عاشقی خاکمان داوە
وەک پوورەهەنگ، هەنگی قسە بە یەکدا دێ
بۆ دوا برووسکە و دوا شەڕ و دوایین شەهید
تا ماوەیەک وەک بەردی بن گۆم مت ئەبین.
هەتا «دلێر» ڕێواسەکەی کەلی «پ.م»
مامە خەمەی شاخ و چیا
کوڕی ئازار!
بە دەنکە قسەی هەناری ترش و مێخۆش
سەرە وشە و بنە وشەی هەندێ جار پس!
ئاو ئەزێنێتە دەممان و ئەمانخاتە کەفەزگ و
ئەوسا ئیتر پێکەنینمان وەک باڵندەی نزیک لووتکە
ئەویش ئەفڕێ.
وەک گێلاسی سەر کانییەکە، ڕوومەتی تۆ
بەو قسانە
لە هەموومان ئاڵتر ئاڵتر هەڵئەگەڕێ!
\* \* \*
- شەو باش کاکە ئازاد، شەو باش!
وەکوو «قەندیل» تۆی لەبیرە! لەبیرم دێ
بۆ یەکەم جار «مانگ»ی شیعر
لە سەربانی هاوینێکدا
لەبەر چرای تریفەیدا
هەردووکمانی بە یەک ناسان
تا کازیوە بە بادەی وشەی سەوز و سوور
مەستی کردین.
بۆ یەکەم جار خۆشەویستیی شیعر
لە ئاهەنگی دەنگی تۆدا
لەگەڵ «با»دا وەک دوو خونچە
چاومانی خستە هەڵپەڕین.
لە یەک کاتدا:
تۆ چەک بوویت و تۆ گوڵ بوویت و تۆ گۆرانی.
لە یەک کاتدا:
سەرت سەری ئاسکەکێوی
چنگەکانت هیی هەڵۆ بوون
دڵیشت کۆترێکی سپی!
لە یەک کاتدا
تۆ باز بوویت و گیانی پەپوولەت تێدا بوو.
زریان بوویت و شنەی شەماڵت تێدا بوو.
تۆ بە باڵا دارچوالە بووی
کەچی لقت بەڕووی ئەگرت.
تۆ شارەکەی کەرکووک بوویت و
کەچی بەفری هەورامانت، تیا ئەباری!
\* \* \*
- ڕۆژ باش کاکە ئازاد، ڕۆژ باش!
- بیرتان ئەکەم! ئەمشەو لەوێن شیعر بێنم و
بێم بۆ لاتان؟
چاوەکانت وەک دوو زنە
قوڵپیان ئەدا بە ئاوەڕۆی زەردەخەنە.
مەچەک تووکن، دەستت ئەخستە سەرشانم
پێت ئەوتم:
- شیعر چاوە
شیعر ئاوە
ئای کە تینووین بۆ بینینی و، بۆ بیستنی
ئەو دیداری ئەستێرانە.
خۆت و شیعر بەخێر هاتن
سەرچاو هاتن!
\* \* \*
هەر کە سێبەر وەک تەتەرێکی بە پەلە،
لە پڕێکدا ئەهاتە ناو دەربەندەوە و
بە قەڵەمباز جێی خۆی ئەگرت
لەپێش شاردا و لەپێش گوندا
چرای بە ئێمە هەڵئەکرد
تۆزێ زووتر! هەگبەکەم ئەدا بە شاندا
وەکوو کەستەک بەڵام قورس
سەربەرەوخوار ئەبوومەوە
لە پێچێکدا گەرووی دەربەند
وەک پێچی چەم، قووتی ئەدام
شیعر و خەیاڵ، وردە وردە
وەک پرووشەی دەم باڕێزە، ئەیانبردم
ئەو وەختەی سەرم هەڵئەبڕی،
دێی «چاڵاوا»ی وشک و تینوو
بەو سەرەوە وەک لە خاچی شاخ درابێ
یان پشتاوپشت ڕاو نرابێ، وا ئەیبینم:
خزاوەتە دەراڵی بەرز هەرچۆن بڕۆم تێم ئەڕوانێ.
هەردوو دەستم لەبەر کەلەکە و پشتێندا و هەناسە سوار
ئەبووم بە لقە داری «بی» و سەرئەکەوتم
لەوێ هێشتا گوڵی هەتاو زەرد نەبووە و
بەرد هەر گەرمە.
پشتێن شل و شەکەت شەکەت،
شلە شاریی، ئەگەیشتم
هەتا لەسەر تاشەبەردی بەردەمی دێ
ڕوو لە بەفری سەر هەڵەمووت
جگەرەکەم پێ ئەکرد و دائەنیشتم!
\* \* \*
وا دەرکەوتن، گوڵە جەرگە پێشمەرگەکان...
وا دەرکەوتن
تاک تاک، جووت جووت
ڕەوە ئەسپی ئەم دۆڵەن و وا دەرکەوتن
وەک هەڵاڵە
ڕووگەش، ڕووگەش
یەکە یەکە لە پەنجەرەی چاویانەوە
ئەیانخستمە پشتیەوانی دڵیانەوە.
\* \* \*
- ئەی گوڵە جەرگی پێشمەرگە ئێوارەت باش!
ئێوارەت باش کاکە ئازاد، ئێوارەت باش!
شەوی شیعر و پێشمەرگەیە
شەوی جریوەی وشەیە.
لە داڵانێکی درێژی لایەک بە نایلۆن گیراودا
بە دوو ڕیزی ئەم بەر ئەو بەر بەرامبەر یەک
بە چوارمشقی گوێ قوت گوێ قوت دائەنیشتن.
شەوقی تیژ و ئێجگار سپی،
لۆکسی سەر تەنەکەیەک
سێبەری سەر و ملمان و لوولەی چەکیان
بە دیواری ئەو بەرەوە
چەند کەڕەتێ گەورە ئەکرد.
دوو ڕیزە چاوی کێوی بوون زیت و ورد ورد
لە چاوەڕوانیی کەشکۆڵی هەگبەکەمدا
لە چاوەڕوانیی بارانی هەگبەکەمدا
ترووکەی خۆیان مت ئەکرد!
دوو ڕیزە چاوی کێویی بوون
لە بریسکەی گلێنەدا، لە تەمومژی سیمادا
نەخشەی ئەنجن و پاییزی دەم بە بزەی
کوردستانت بەدی ئەکرد!
\* \* \*
کە وەختێکیش شیعرم ئەفڕی
دڵی تۆ یەکەم دڵیان بوو
ئەبوو بە شیناییی ئاسمان.
چاوم لێ بوو:
لە هەڵقرچانی وشەدا: هەڵئەقرچایت.
لە داچڵەکینی وشەدا: دائەچڵەکیت.
لە شەهیدبوونی وشەدا: چاوت ئەسڕی.
لە گاڵتەوگەپی وشەدا: پێئەکەنیت.
شەوی شیعر و پێشمەرگەیە، وەکوو پ.م
شیعرم ئەڕۆی، ڕەوەز ڕەوەز
دۆڵ بە دۆڵ و لووتکە لووتکە و پێدەشت پێدەشت
وەکوو ئەوان شیعر خۆی ئەکرد بە شاردا
وەکوو ئەوان لە کەمیندا شەهید ئەبوون،
بۆیە ئیستەیش لە دیواندا
شیعرم هەیە وەکوو پ.م دەستێکی بڕڕاوەتەوە
شیعرم هەیە وەکوو پ.م قاچێکی بڕڕاوەتەوە
شیعرم هەیە وەکوو پ.م چاوێکیانی لەدەست داوە!
هەر دانیشتوویت و هەر شیعر ئەجریوێنێ.
درەنگانێ کە وەختێکیش
لە سەفەری دوورودرێژ ئەهاتنەوە
هێدی هێدی ئەنیشتنەوە
چاوم لێ بوو
ئەو چاوانە
یەکەم چاو بوون
بۆیان ئەبوون بە هێلانە!
\* \* \*
لە کۆچدا بووم، کە «با»ی ژەهراوی پەیدا بوو.
ڕەنگوڕووی ئاسمانی گۆڕی،
دارستان و چیاکانی ڕشانەوە.
لەوێ نەبووم کە گەردەلوولی کیمیای بۆندار،
بێ بۆن بە لوورە لوور
لە بەغداوە بەرەو هەناسەی کوردستان،
هەڵیکرد و هەرێم هەرێم هاتە سەرتان.
لە کۆچدا بووم، کە «شێخ وەسان» بۆ یەکەم جار
پیرە گوندی ڕیش سپیی من، باپیرەی من
خۆی و سەد نەوەی زیاتری، کوڕ و کچی
خۆی و سەد جۆگە زیاتری، لق و چڵی
فریای قسەیەک نەکەوتن.
فریای خوڕەیەک نەکەوتن.
فریای لەرەیەک نەکەوتن.
بەڵام چۆن بوون ئاوا کەوتن، ئاوایش نووستن!
لە کۆچدا بووم، قاچم ڕەگ بوو لای ئێوە بوو،
سەرم لێرە.
لە کۆچدا بووم، تۆ لەوێ بووی،
کە «هەڵەبجە»، شاری چاوم.
هەنارەکەی سەر لقی دڵ، گوڵەزەردی دەشتی ڕەنگم.
زەڵمی دەنگم. هەڵەبجەکەی خاتوو عەنبەری مەولەوی.
ژنە شۆخی خەزێم لە لووتی شارەزوور.
دایکی «نالی»
خنکاو نەگەیشتمە سەر سەری!
ئەو ڕۆژانە لەوێ نەبووم، ئێوە هۆرە بوون،
لەوێ بوون. ئێوە «گوڵان» بوون
لەوێ بوون «شنروێ» بوون و لەوێ بوون.
ئێوە هەناسەی سینەتان
هەوای ژوورتان
هەوای دەرتان
لێتان بووبوون بە خوێنەخوێی شەوەی مەرگ و
کەچی تا بەرد، هەتاکوو دار
هەتاکوو ئاو، لەپاڵتاندا شەهید نەبوون
هەر نەبزووتن!
لە سەفەری ئا ئەم عەشقە مەزنەدا
لە سووتان و هەڵقرچانی ئەم فەرهاد و شیرینەدا
لە سەفەری ڕێی نەهاتی ئەم تۆفان و
باوبۆران و ڕۆژژمێری کۆچانەدا
ئا لەم ڕەشەبای ژەهرەدا
ئەی گوڵە جەرگی پێشمەرگە!
دوانزە ساڵە لە کوێ نەبوون؟!
کە وەختێ بەرد لە سەرمادا ڕەق ئەبۆوە
تۆ لەوێ بوویت و بەهار بوو.
ئەی سەمتوورە ئێسکسووکە دەنگخۆشەکە
ئەی باڵەبانی هەورامی!
وەختێ ڕووبار لە ترساندا بەرەودوا ئەگەڕایەوە
هەر لەوێ بوویت و بەرەوپێش، بەرەو زەریا،
تۆ ئەڕۆیشتی!
وەختێ خۆرەی نائومێدیی ڕۆژانە زۆر دڵی ئەخوارد
تۆ شەوانە
کرمی ئاوریشمی قۆزاخەی هیوا بوویت و
هەر لەوێ بووی.
لە خەریتەی ترس و ژەهرا
لە چوار وەرزەی کۆست باراندا
تۆ پێم بڵێ! ئەی عاشقە چاو ڕەشەکە
لە کوێ نەبووی؟!
ئەی عاشقانی هاوڕێ
دە پێم بڵێن
لە کوێ نەبوون؟!
\* \* \*
- شەو باش کاکە ئازاد، شەو باش!
تۆ پێم بڵێ! تو خوا ئیستەیش
لە شەوانی مانگەشەوی کەژ و هەردا
کە تەنیاییی دەستت ئەنێتە ژێر چەناگەی بیرەوەری و
وەختێ خەیاڵ بەقەد سێبەری شاخەکان گەورە ئەبێ.
درەنگانێ کە دەشت و دەر ئەبن بە مافووری زیو و
درەنگانێ کە خشەخشی گەڵایەک،
بە تاریکیی حەشار نادرێ و ئەگاتە گوێ.
درەنگانێ کە مانگ وەکوو شاژنێکی ئەگریجە زەرد
بە پلیکەی کێوەکاندا هێدی هێدی دێتە خوارێ و
لەسەر شەختەبەندی ڕنوو ڕائەکشێ.
درەنگانێ کە بە هەتوانی تریفە برینی خاک
ئارامێکی تێ ئەگەڕێ و کەمێ چاو لێک ئەنێ!
تۆ ئەو کاتە، وەکوو ئەوسا،
وەکوو شەوانی «هەرمێلە»
بە جووت لەگەڵ «تارە»کەتدا دێنە دەرێ؟!
- شەوی تۆیش باش وشەی نامۆ!
ئەی هاوڕێ!
چیت پێ بڵێم!
لەو ڕۆژەوە کە دوو بە دوو
بۆ دوا ماچی ماڵاوایی
باوەشمان کرد بە یەکتردا و ئەوسا ئیتر چرۆی چاومان
چەند پەپوولەیەک فرمێسکیان لێ هەڵفڕی!
لەو ڕۆژەوە کە تۆ بەرەو پاییزە ڕێگەی غەریبی
ڕۆشتی و وەکوو چڵە دارێ
شەپۆل شەپۆل ئاوی شیعر و
زەمانێکی تووش بردیتی!
لەو ڕۆژەوە ئەی هاوڕێ!
هەتا ئیستە
سەعات لە دوای سەعات ئێرە
چرکە لە دوای چرکە ئێرە
وەک ئاسمانی، کۆستی داری، کۆستی بەردی
کۆستی ئاوی، هەتاکوو بێ
گەورە گەورە و گەورە ئەبێ!
ئەو ئاسمانەی کە تۆ دیبووت پڕ جریوە
ئیستە خەزانی ئەستێرە و گەڵاڕێزانی تریفە
سەرانسەری داپۆشیوە.
«مانگ»ی شیعرت
وەک هەڵەبجە
بێوەژنێکی ڕەشپۆشی گۆنە و پەنجە هەڵوەریوە!
چیت پێ بڵێم!
دوای تۆ سەردەمی ژەهر بوو!
سەردەمی «با»ی کیمیایی و
شەهیدانی بێ زام و خوێن.
- بیستم گۆیژەی سلێمانی و ئاگری
بابەگوڕگوڕت بردبووە لای شیعری خانی
بیستم شاخی هەورامانت
گەیاندبوو بە بادینان.
بیستم لەگەڵ «مەم»ی ئەوێ
دوو گەرووتان کردبووە یەک
دوو سەنگەرتان کردبووە یەک
دوو تفەنگتان کردبووە یەک
خەونی دێرینەی- لاوک و حەیران-ی ئەم
وڵاتەتان هێنابووە دی!
- تەنها زەردەخەنەی لێوی
ئەم ڕۆژەمان هەر ئەوەیە!
تەنها ترووسکەی چاوانی
ئەم شەوەمان هەر ئەوەیە!
- ئەم تەمومژە ئەستوورە
تاریکە، تاریکە، تاریکە!
- بەڵام خۆت سەرمان ئەناسی
ئاگردانی چ ئاگرێکە
هەتاکوو مۆمی پەنجەیەک لەم تەمەدا داگیرسابێ
هەتاکوونی هەناسەیەک ئا لەم ئاسمانەدا مابێ
ئێمە لێرەین
خۆ تۆ خۆت چاومان ئەناسی.
هەر ڕێگەکانی «قەندیل»ین
تا بن بەردێ
تا جێ گۆڕێ
لێرە هەبێ، ئێمە لێرەین!
\* \* \*
- ڕۆژ باش داروبەردی وڵات، ڕۆژ باش!
شەو باش ئەی «مانگ»ی شەهیدم، شەو باش!
کڵاوکوڕەیەکم نامۆ! بۆ هەڵەبجە، بۆ بادینان،
بۆ ئەو، بۆ تۆ
لەم کۆتەڵ و کۆستانەدا، ئا لەم ژەهربارانەدا،
من لێرەوە
لە باڵەفڕێی گریانێ بەوەلاتر چیم لەدەست دێ!
تەماشا کەن! قەڵەمم برژانگی تەڕ و
گەرووی وشەکانم نووساو،
من لێرەوە، لە هۆنینەوەی پرچی خەم بەولاوەتر،
لە لاواندنەوەی شەوانەی خەو زڕاوم بەولاوەتر
چیم لەدەست دێ.
ئەوە هەر دوو نیگاکانم
وەک دوو کانیی بناری تۆن.
ئەوە سەرم هەر وەکوو پەڵە هەورێکی ئاسمانی تۆن.
من لێرەوە
لە خەو بینین، لە ئاوڕدانەوەی ئەسرین
لە پەنگخواردنەوەی هەنسکم بەولاوەتر
چیم لەدەست دێ.
لەم بیابانی گیانەدا
لێرە کێ گوێ لەشیعر ئەگرێ!
نەک هەر نەهەنگە گەورەکان
لەناو دنیای ڕەوشت لە گرێژەنە چووی
شەرواڵ کەسیفی ئەمڕۆدا، لێرە و لەوێ
لە جیهانی ئاڵوگۆڕی نەوت و خوێندا، لەم لا و لەو لا
کێ گوێ لە قیژە و زریکەی مێژووم ئەگرێ.
ئەم دنیایە هەمووی قەپاتمەی زلهێزە و
کێ گوێ لە هەڵەبجە ئەگرێ!
نەک هەر نەهەنگە گەورەکان
لە جیهانی سووزەنکاویی ئەمڕۆدا
هەتا برینی ژێر چەقۆی وەک خۆم هەیە
لێرە و لەوێ
شێوەی ئازار و فرمێسکمان لەیەک ئەچێ
پشتی ڕێ ڕێ بووی هەردووکمان لەیەک ئەچێ
ئەویش وەک من ئاوازێکی ئاوارەیە و
بۆ عەشقی خاک، بۆ عەشقی ئاو
شیعری وەک قەقنەس ئەسووتێ.
کەچی، کەچی، کەچی
کە دێتە سەر سووتانی من
بۆ ناوهێنانێکی شاری شەهیدی من
وەک کیسەڵ ملی ئەباتە قاوغەوە و
ئەبێ بە کورسییەکەی ژێری و
بێدەنگ، بێدەنگ، بێدەنگ ئەبێ!
\* \* \*
- بەیانیت باش کاکە ئازاد، بەیانیت باش!
ئەی ئیستاکە لەگەڵ پاییزی عاشقی ئەم کوردەدا
دوا مەنزڵت بردۆتە کام تازە هەوار؟!
ئەی برینە ڕەوەندەکە!
بەم باڕێزە و بەفرانبارە، لە کام هۆبەی ئەوینی تۆ؟
لە دەوری کام کڵپەی ئاگر
وەک هەڵۆی تەڕ ڕاوەستاوی و
هاڵاو لە بەژنت هەڵئەسێ؟!
لە «لێوژە»یت
یان لە دوندی «کونەکۆتر»؟
لەگەڵ کۆڵەپشت و تار و چەکەکەتا
شۆڕشت بردۆتە کام شاخ؟
ئیستە لە کوێ؟ لەپەنا کام گاشەبەردا
ڕواویت و بووی بە گێلاخ!
کام ڕەنگی پەڵکەڕەنگینەی
سەروبەستی چیاکانی؟
سەوزی؟
زەردی؟
نارنجیت یان هەر سوورێکی ئاودامانی؟!
ئەبێ ئیستە تۆ چنووری کام کاروانی هەورامان بی؟
بووبی بە کام کۆترەشینکەی سەر پلەی بەرز؟
ئەبێ ئیستا لەبەر بەرۆچکەی هەتاوی
گوێ ئاواندا
لەگەڵ کام شەهیدا بدوێی؟
لەگەڵ کامیان دانیشتبی؟
لەم تەمومژە چڕەدا
لەم شەوە تارومارەدا
من ئەزانم تۆ ئیستاکە
لایتی دەستی پێشمەرگەی گەرمیانی!
من ئەزانم تۆ بەیانییان زوو شەبەقی لە کەرکووک دا
کولێرەی گەرمی سەر دەستی
دایکێکی تازە ڕەشپۆشی!
ئێوارانیش تۆ تیرێژی
لاکسی تیشکی مژدەیەکی
شاقوڵی بەرەو زیندانی!
من ئەزانم تۆ ئیستاکە نیگای قەڵەمی
سەر ڕێگەی گوڵەستێرەی شیعری شاری!
وا گوێم لێیە
ئەی برینە ڕەوەندەکە
لە دەربەندا بووی بە قاسپە
لەناو چەمدا بووی بە هاژە
لە زینداندا بووی بە چرپە
لە بێشەدا بووی بە وژە!
بۆت ناگەڕێم
ئەی درەختە ڕەوەندەکە، بۆت ناگەڕێم!
کە تۆ هاتی
تەم توومان بوو، دوای تۆفان بوو
کە تۆ هاتی، وەختێ گەیشتیتە قۆپی
وەختێ یەکەم داربەڕوومان بەخێرهاتنی لێ کردی
تۆ ئەو دەمە
زۆر بچووک بووی
لە «دوانزە تیر» هەر تۆزێ هەڵکشاوتر بووی.
بەڵام وەختێ ئەی ئەوینە ڕەوەندەکە
باڵت گرت و «کونەکۆتر»ت بەجێهێشت
قۆڵ لە قۆڵدا
بەجووت لەگەڵ پەریی خانی مێژووماندا
تیژڕەو ڕۆشتی!
چاوم لێ بوو، کە ئەم جارە
بە بەرزاییی
سنەوبەرێ، دوو سنەوبەر
تۆ لە «قەندیل» بەرزتر بووی!
بۆت ناگەڕێم، بۆ بگەڕێم؟! کە تۆ ئیستە
هەر ئەوەندەی:
دووریی نێوان فرمێسک و ژووری گلێنەم
دووریی نێوان قەڵەم و سەر لقی پەنجەم
دووریی نێوان سییەکانم و هەناسەم
لە من دوور بی!
بۆ بگەڕێم؟! بۆت ناگەڕێم!
ئەی عاشقە نەمرەکە!

1988/12/20

ستۆکهۆڵم

# ژەهر

بەرەو کوێ ڕەو ئەکا و بەرەو کوێ مل ئەنێ؟
کاروانی ئەم گریە و کۆتەڵە؟!
ئەم کۆستە لە کوێدا ترووشکە ئەکات و
لە کوێدا سەر ئەنێ بە سەری وەرزێکی ترەوە
ئەم کڵپە و دووکەڵە؟!
مارت وایە! مانگێکە فەرهاد کوژ!
مانگێکە لە چاڵی سەرڕێژی «سی و یەکەی»
ڕۆژگار و شەوگاری سینەیدا
زووخاوی هەر هەموو ساڵەکەی تێدایە!
- دوو چاوی بایەقووش
لە چاوی پەنجەرەی ئەم مانگە ناترووکێ!
- ئەی پەپووی هەڵنیشتووی
سەر بەختی کۆتەرە و سوتماکم هەڵفڕە
هەڵفڕە و هیچ نەبێ بۆ ساتێ کاولاشی
ئەم لەشە زووخاڵەم جێ بێڵە!
- مانگی شووم: هێلانەی داری زڕ وڵاتی و
هەوای کوێر هاودەمی و
خۆڵەمێش بەروبووم.
مانگی شووم.
مانگی شووم.
مانگی شووم.
\* \* \*
سەرەتای هەتاو بوو، سەرەتای پێکەنین
بەیانی دەستی خۆی وەک دایکم
دایە دەست برینم!
سەرەتای گزنگ بوو، سەرەتای پشکوتن
کێوەکان لە قژ و لە ڕیشی «مەولەوی»
تاجێکیان بۆ چنیم، کردمە سەر برینم.
بووکێنیی بەهار بوو
بووکێنیی گۆرانی
بووکێنیی هەموو شت
ئەوەندە و لە پڕدا، گرمەیەک، دووکەڵێ.
ئەوەندە و بۆنێک و کپ بوونێ.
ئەوەندە و هەموو شت بوون بە بەرد.
ئەوەندە و خوا لاڵ بوو.
ئەوەندە و مێژوویەک لار بۆوە و لەسەر دەم
کەوتە سەر زەمینی شەهیدم!
- ئەوێری لەبەردەم ئەم تەرمی «خەزاڵ»ی خۆرەدا
بوەستی و سەیری کەیت؟!
چاوی تۆیش وەک چاوی «کاکە لاس» نامەیێ؟
ئەوێری لەبەردەم ئەم تەرمی شارەدا
بوەستی و سەیری کەیت؟!
وەکوو ئەو ڕەق نابێ باڵای تۆیش؟!
ئەوێری تەماشای مێژوو کەیت
کەوتبێ و چاوی زەق؟ ئەوێری؟
زات ئەکەیت بچیتە کیشوەری مەرگەوە؟
زات ئەکەیت باوەشی پێدا کەیت؟
- ئەلەرزم، ئەلەرزم، ئەلەرزم!
ناوێرم بڕوانمە ئەو نوورە شەهیدەی
کە لەسەر تەوێڵی «مەولەوی» کەوتووە و
دوو چاوی کۆچێکی بێوادەم تێ ئەبڕێ!
ئەلەرزم، ئەلەرزم!
من بوومەلەرزەی خاک گرتوومی و
وەکوو حاڵ، عەشقی ئەو ئەمگرێ!
\* \* \*
ئەم هەموو کۆستانە لە کوێدا دابنێم؟
گڵۆڵەی ئەم هەموو ژانانە لە چیدا هەڵگرم؟
ئەم زەنگی زریکە و قیژانە بەرمە کوێ؟
پڵپڵەی ئەم هەموو فرمێسکە؟
گەردانەی ئەم هەموو هەنیسکە
بە چیدا هەڵواسم؟
من بە چی بەستەکی ئەم هەموو ژانانە شەتەک دەم؟
جانتای شاخ سیخناخە!
بوخچەی هەرد نایگرێ!
پریاسکەی پێ دەشتیش شیتاڵە!
لە کوێدا دایاننێم؟ سەیر کە:
ئەم هەموو بارانە کوژراوە
ئەم هەموو شەپۆلە خنکاوە
ئەم هەموو ئەستێرە پژاوە
لە کوێدا بنێژم؟
چ خوایەک دەست دێنێ و ئەم سەرە بڕراوەم هەڵگرێ و
بیخاتە کۆشیەوە و، ڕەگ بە ڕەگ،
خوێن بە خوێن، ژێ بە ژێ بیدوێنێ؟!
- دێوەکان ئەم جارەیش خۆرێکی دایکمیان لەبار برد!
دێوەکان ئەم جارە لە فڕگەی هەر هەموو دنیاوە
لە فڕگەی نەوتەوە، لە فڕگەی سنگمەوە
فڕین و هاتن و بارانی
دۆزەخیان بە سەردا بارانم.
هاتن و تاعوونی هەوایان بەردایە ئاسمانم.
هەناسەی سینەمیان کلیل دا
بە ژەهر سواغیان دا.
دێوەکان!
دێوەکان!
دێوەکان!
- تا هەوا نەبووبوو بە کێڵگەی ژەهراویی ئاسمانم.
هەتا ئەو نەچووبووە هەناسەی پێدەشت و چیاوە.
هەتاکوو دێوەکان ئاسمانی کیمیای
خۆیانیان ڕانەگواست بۆ سەر من،
هەناسەی خنکاومیان نەدابوو بە بەغدا
تا سەری خۆیانیان بۆ نەکرد بە کارگە.
تفەنگی تاکە باڵ، سەنگەری بە پێوە وەستاوم
ئازاییی ئەم خوێنە بێکەسەم
هەموو ڕۆژ لەو چیا و دۆڵەدا
وەک چەقەڵ مردنیان ڕاوئەنا!
- کە زەمین ئەکوژرێ!
کە ئاسمان ئەکوژرێ!
- ئەڵێی چی؟ ئەی عەشقی سەرگەردان،
ئەڵێی چی؟! چۆن زەویی ئەکوژرێ؟
سکوزای ئاسمان چۆن لە بوونی پرشنگ و
ئەستێرەی تازەتر ئەکەوێ؟
بایەقووش! مانگی شووم!
ترسی تۆ
لە تەمە گومانی بەرچاوتا
لێڵوپێڵ وێنەیان ئەکێشێ
ئاوڕێ بەرەوە:
ئەوەتا دوای ژەهریش تاک تاکە
سمۆرەی سەرداران دێنەوە و
لەبەردا، خەمی تر ئەپشکوێ!

*٢*

گۆڕستانی ئەم مێژووە
دارستانی بەردەکێلی، بێشەی فرمێسک و هەناسەی
قەت ئەمەندە چڕ نەبووە.
بە درێژاییی ئازار و بە پاناییی دەربەدەری و
بە ئەستووریی چەوسانەوە و بە قوڵاییی نائومێدی
قەت ئەوەندە ئەم نەخشەیە
ئەم سیما پەراگەندەیە
چاوی کز و جەستەی ئاوا سڕ نەبووە.
ئەم مەلانە
قەت ئەوەندە
باڵی ئاسمانیان نەکراوە.
ئەم ئەسپانە
قەت ئەوەندە کوڕژنیان زیندان نەکراوە.
ئەم بەردانە
قەت ئەوەندە
پێی نەیاریان پیا نەنراوە.
ڕێ نەبوو. پرد نەبوو. دەس نەبوو. کون نەبوو.
نە فریشتە و نە پەری و نە ئاهورامزدا و
نە خواکانی کۆن و تازە، هیچیان نەبوون
هەر خۆم و خۆم
خۆم و دار و خۆم بەرد و
خۆم و ژان و خۆشەویستیم.
- ئەبوایە هەر شیری لووتکەم
لە کێلانی ئەم زامانە هەڵکێشایە.
بەردم وتی:
من نامەوێ بە چیچکانەوە وردم کەن.
ئاوم ئەیوت:
من نامەوێ بە نووستوویی سەرم ببڕن.
باڵدارەکانم ئەیانوت:
نامانەوێ بە هەڵکوڕماویی ڕاومان کەن.
چەکەکانیشم ئەیانوت:
ئێمەیش نامانەوێ سەربەرەوخوار بژین.
- ئەم چیرۆکە:
بەر لە زاوزێکردنی ژەهر
بەر لە دڵ تێکەڵهاتنی هەور و ئاسمان
بەر لە بۆنکردنی چیا
بەر لەوەی کە:
کفندزانی «مەولەوی»
منارە کورتەباڵاکان
زۆڵە گوللە
بە مردوویی بازنی دەست و موستیلەی
«عەنبەر خاتوون» دابکەنن.
بە مردوویی نقێمی چاوی هەڵەبجە دەربهێنن،
بە مردوویی لاقەی مانگی کوژراو بکەن!
ئەو چیرۆکە خوێناوخوێن ئەگێڕرایەوە
ئەو داستانە ژان بە ژان ئەنووسرایەوە.
\* \* \*
خوێن شایەتمە، ئاو شایەتمە، نان شایەتمە
سەنگەرەکەم لەپێش خۆمدا شەهید ئەبوو
ڕامنەئەکرد.
تفەنگەکەم، مەتارەکەم لەپێش خۆمدا
لە تینۆتیدا ئەخنکان.
ڕامنەئەکرد.
نانەوردەی بن گیرفانم لەپێش خۆمدا
لە برسانا ئەمردن و ڕامنەئەکرد.
\* \* \*
قیمەکێشی سەر ئەم لەشە هەر کە زانی
من خەریکم ئەو کول ئەکەم!
سێدارەکەم، کاتێ زانی
من خەریکم ئەیخنکێنم!
پێوەندەکەم کاتێ زانی من خەریکم
پێوەندی کەم!
زیندانەکەم، وەختێ زانی من خەریکم
ئەو حەپس کەم!
جەللادەکەم وەختێ زانی:
زام لەدوای زام
سەنگەر لەدوای سەنگەر وەکوو:
لاسکی لاولاو خێرا خێرا باڵا ئەکەم.
دڵۆپ دڵۆپ وەکوو تێزاب دائەدەم و کونی ئەکەم.
بووم بە گڕ و بست لەدوای بست
بەناو لەشیا ئەتەنمەوە.
وەختێ زانی:
شەقام شەقام، کۆڵان کۆڵان و ماڵ بە ماڵ
بووم بە گڵۆپ
بووم بە چەتر و، بووم بە گەنم و
بووم بە بێشکە و
شیری منداڵ
ئەوسا ئیتر هەوای ژەهراویی قەرز کرد
لە عەمباری دێوەکاندا
ئاسمانی پێش چل ساڵێکی
«هێرۆشیما»ی کڕی و، بار کرد
نەفەس، نەفەس
لەسەر سەرم
بەرەڵڵای کرد.
خەزانی بەرد
خەزانی ئاو
خەزانی گیان، دەستیان پێکرد!
\* \* \*
ئەمە سەرەتا و کۆتاییی مێژوویەکی تری شاخ بوو
ئەمە دۆزەخێکی دیکەی
عەشقی شیرین و فەرهاد بوو.
ئەمە پەندی وەرچەرخانەوەی ڕووبار بوو
جارێکی تر بۆ سەرچاوە
ئەمە پەندی گەڕانەوەی هەزاران هەنگاوی دوێ بوو
بۆ سەرەتای ڕێیەکی تر
ئەمە پەندی کوژانەوەی ئاگرێ بوو
بۆ دیسان هەڵگیرسانەوەی
زۆر ئاگر و مەشخەڵی تر.
- ئەی تۆ چیت کرد؟!
- ئەگەر هەموو خواوەندەکان
بە خۆیان و باوبۆران و خۆریانەوە
بە ئەسپی باڵداریانەوە
لە بەیانیی ئەو ڕۆژەدا
لە «شێخ وەسانان» بوونایە
چۆن زۆرانیان لەگەڵ هەوای زەردا ئەگرت؟
چۆن باوەشیان بە ناوقەدی ژەهرا ئەکرد؟!
- ئەگەر هەموو پێغەمبەران
پێشمەرگەی ئێمە بوونایە
لە بەیانیی ئەو ڕۆژەدا
لە «هەڵەبجە» و «گەلی بازێ»دا بوونایە،
چیان ئەکرد؟
- وتمان: کرم. وتمان: کوللە. وتمان: چەقەڵ!
- قەدی ئەم دارگوێزە پیرەی خاکم
لقوپەلی، گەڵای چڕی
بەبێ کرم و پواز ئەبن؟!
ئەم دەغڵ و دانی مێژووە
دەشتی ئەم لەشە تینووە
بەرگی بەری ئەم شاخانە
چۆن بێ کوللە و بێ مۆرانە و خۆرە ئەبن!
گوێ چەمی ئەم شۆڕشە دوورودرێژە
کەلاوەی ئەم ئازارە داڕووخاوانە
قامیشەڵانی ئەم هەموو کارەساتە
چۆن بێ چەقەڵ، چۆن بێ پەپوو
چۆن بێ مارومێروو ئەبن!
ئەو کرمە هاووڵاتییانە
ئەو کوللە هاوزمانانە
ئەو چەقەڵە هاوڕەگەز و هاوخوێنانە!
لە داری تری دنیادا
لە دەغڵی مێژووی دنیادا
لە چەمی خوێنی دنیادا
بە ژمارە
لە کرمی دارگوێزەکەی من
لە کوللەی دەغڵی مێژووی من
لە چەقەڵی ناوچەمی من
زیاتر بووبن، کەمتر نەبوون.
\* \* \*
گەر گیرفانی نەوتت هەیە.
گەر گیرفانی گازت هەیە.
با جرج بی
با مشک بی
با کرم بی
وەک سابرێنە شێخەکانی دوورگەی عەرەب
ئەتوانی سمێڵی شێری هەموو دنیا بۆ خۆت بکڕی
گەر گیرفانی نەوتت هەیە
گەر گیرفانی گازت هەیە
لەجێی خۆتەوە ئەتوانی دەست بەریت و
لەسەر ئاڵای ڕۆژاواوە
ئەستێرە داگری و بیکڕی.
خۆت نەچیت و بە تەلەفۆن
لەناو سەری ڕۆژهەڵاتدا
چەند ژوورت ویست، بە کرێی بگری.
گەر گیرفانی نەوتت هەیە
گەر گیرفانی گازت هەیە
ئەتوانی قوڕگی «ماو» بکڕی
پێکەنینی «کاسترۆ» بکڕی
دەست و پەنجەی «میتران» بکڕی
هەردوو مەمکی «تاتشەر» بکڕی!
\* \* \*
ئەوینی ئێمە و سەربەستی
سەری ئێمە و ئەم بەردانە
نێوان ئێمە و ئەم ژانانە
پەیوەندیمان لەگەڵ هەورا
خۆزگەمان لەگەڵ بارانا
هاتوچۆمان لەگەڵ هەموو ئازارێکی نێو جیهانا
لە زووەوە کەوتوونە ڕێ
لە زووەوە ئەم مێژووە ڕائەهێنین.
لە زووەوە سنگی ئێمە و سەری سونگی یەک ئەناسین.
گوللەتۆپ و کاسەی سەرمان
پەتی سێدارە و گەردنمان یەک ئەناسن.
لە میکی بیست و یەکەوە، زۆر بەرزتر
شەهیدانمان، حەزیان بە فڕینی گیانی
بەرەو ئازادیی کردووە.
لە بۆمبای فسفۆڕییەوە
ئەم ئەستێرەی برینانە
بەردەوام ئەدرەوشێنەوە.
لە بۆمبای «عنقودی»یەوە
ئەم خاکە هەر هێشوو، هێشوو شەهید ئەگرێ.
لە بۆمبای «ناپاڵم»ەوە، ئەم عەشقە
هەر قووڵم ئەکا و ئاوی تازەم لێ دەردێنێ.
\* \* \*
ئەم زەمینە باڵۆنێکە لای دێوە سیحربازەکان.
بیانەوێ فوو ئەکەنە دەشتەکانی و ئەیئاوسێنن.
نەیانەوێ کێوانی فش ئەکەنەوە!
بیانەوێ دەمامکێ ئەکەنە سەر گوێدرێژێ و
ئەیکەن بە ئەسپ
نەیانەوێ ئەسپێ ئەکەن بە گوێدرێژ.
بیانەوێ تف ئەکەنە جۆگەی وشک و
ئەیکەن بە زێ.
نەیانەوێ ڕووباریش وشک ئەکەنەوە
هتد، هتد، هتد.
ئەم زەمینە باڵۆنێکە لای دێوە سیحربازەکان
ئەم دێوانە
گیرفانیان قیبلەنمایە
قیبلەنما ئەگەڕێن و وەرئەچەرخێن
لە هەر کوێ بن ڕوو ئەکەنە قیبلەی خۆیان
ڕوو ئەکەنە بانق و بازاڕ
چاو ئەبڕنە چاوی زێڕ و
دەس ئەکەنە ملی دینار
قیبلەنما ڕووی لە کوێ بێ، داد لەوێیە
ماف لەوێیە، چارەنووسی عەرد و ئاسمان
هەر لەوێیە!
با ئەو دادە لەسەر کورسیی ئێسکی مێژووم دانیشتبێ.
با ئەو مافە بە ڕمی خۆی کەللەسەرمی هەڵگرتبێ.
با ئەو بانقە سەرچاوەکەی خوێنی من بێ.
ئەو بازاڕە چاوی من و پەنجەی من و
هەناسەمی تیا بفرۆشرێ.
ئەو مەزاتەیش شاخ و بەهار و باران و
هەتاومی تیا مەزات کرێ!
- چاوەڕوانی دابەزینی کام خواوەند و
هەڵکردنی کام زریانی ژەهرکوژی
ئەفسانە بین؟!
چاوەڕوانی موجیزەی کام فریشتە بین؟!
پاڵکەوین و چاوەڕوانی
کفن و گۆڕ و دارەمەیتی
ئایندە کەین؟
لەناو ئەشکەوتی گریاندا بە دیار تەرمی
خۆمانەوە هەڵتروشکێین؟!
بۆ کوێ بڕۆین؟!
- سەرمان، سەرمان، سەرمان، سەرمان!
ئەبێ ئەم سەرە گەنیوە، لە خۆمان دوور بخەینەوە
بیگۆڕین و سەرێکی نوێی لە جێ دانێین.
ئەبێ خێرا
ئەم قۆرییە ڕزیوەی سەرمان فڕێ بدەین
چیتر کەڵکی بەکارهێنانی نەماوە.
ئائەم کاڵەکە تەپیوە
ئەبێ هەتا دەستمان ئەگات تووڕی هەڵدەین
چیتر سوودی تیا نەماوە.
ئەبێ ئەم سەرە، ئەم گڵۆپە سووتاوە داگرین و
وای فڕێ دەین، لە دوایدا
وردەشووشەکانی نەچن بەپێی منداڵەکانماندا!
ئەبێ ئەم سەرە بگۆڕین
ئەبێ هەر خۆیشمان بیگۆڕین.
سەرێکی نوێی لە جێ دانێین.
سەرێکی پاک، ڕوو لە هەتاو،
هەزار پەنجەرەی تێدا بێ.
سەرێ هەموو کانی و زەریا و درەختێکی
کوردستان و ئەم جیهانەی لەناودا بێ.
سەرێ وەکوو حەوزێکی ڕوون
با هەزاران جۆرە ماسیی
ڕەنگاوڕەنگی لەناودا بێ.
سەرێ هەموو مۆمێکی تیا داگیرسێنین.
سەرێ هەموو گوڵێکی تێدا بڕوێنین.
سەرێ تەنها نەیکەین بە مەشجەبی تفەنگ
بە تاوسی لەخۆبایی.
سەرمان، سەرمان، سەرمان، سەرمان
ئەبێ ئەم سەرە بگۆڕین، سەرێکی نوێی لە جێ دانێین.

1989

ڤەژینبوکس